Hof skrap saak van ANC-lede wat oor VS-lys frons | Netwerk24
Deur Kaydene Davids 24 April 2019 21:56
'n Dringende hofaansoek van drie Vrystaatse ANC-lede wat die uitkoms van die party se lysproses in die provinsie betwis het, is Woensdag met koste van die hofrol van die hooggeregshof in Johannesburg geskrap.
Dakota Legoete Foto: Jabulani Langa
Die dringende aansoek is deur Dan Kgothule, destydse LUR vir sport, kuns en kultuur in die Vrystaat, Abiel Mokotso en Gideon Ndwambi gebring omdat nie een van hul name op die lys is nie.
Volgens Krish Naidoo, die ANC se regsverteenwoordiger, beweer Kgothule, Mokotso en Ndwambi dat verskeie takke in die Vrystaat hulle benoem het en omdat hul name nie op die lyste verskyn nie, glo hulle dat daar met die lyste gepeuter is.
Dakota Legoete, nasionale ANC-woordvoerder, sê met die uitspraak is hulle van alle blaam gesuiwer.
Hy sê hulle het vertroue in die integriteit en geloofwaardigheid van hul lysprosesse en interne demokratiese prosesse.
Legoete sê hulle hoop dat die uitspraak 'n sterk boodskap vir al hul lede sal uitstuur. "Ons doen 'n beroep op al die lede om hulle daarvan te weerhou om die party hof toe te sleep en eers alle interne prosesse te gebruik."